Fl-Ukrajna, l-attivisti li jxaqilbu lejn ir-Russja mistennija jikkunsidraw proposta tal-President Vladimir Putin biex jipposponu r-referendum ta’ nhar il-Ħadd li ġej dwar l-awtonomija fin-nofsinhar u l-lvant tal-pajjiż. Huwa qal li jekk ir-referendum ma jsirx ikun qed jgħin joħloq il-kundizzjonijiet meħtieġa għad-djalogu. Il-mexxejja f’Donetsk u Luhansk qalu li se jpoġġu l-proposta quddiem il-kunsilli tal-poplu. Il-karti tal-vot – li jgħoddu miljuni – huma diġa’ stampati. Putin ta l-appoġġ tiegħu ukoll għall-elezzjoni presidenzjali li se ssir fil-25 ta’ Mejju, li huwa qal hu pass fid-direzzjoni t-tajba. Il-kummenti tal-President Russu saru wara li kellu laqgħa mal-President tal-Organizzazzjoni għas-Sigurtà u l-Koperazzjoni fl-Ewropa, l-OSCE, f’Moska. Putin qal ukoll li huwa kien irtira t-truppi Russi minn mal-fruntiera talUkrajna  iżda kemm l-Istati Uniti kif ukoll in-NATO qalu li ma nnutaw ebda bidla fil-pożizzjoni tal-qawwiet militari Russi. Il-Prim Ministru Ukren Arseniy Yatseniuk qal li s-sejħa ta’ Putin mhi xejn għajn duħħan.